Pippi Langstrømpe (film fra 1949)

Pippi Langstrømpe  er en svensk barnefilm fra 1949 basert på Astrid Lindgrens barnebøker om Pippi Langstrømpe. Hovedrollen som Pippi spilles av Viveca Serlachius.

Filmen hadde premiere på kinoen Royal Stockholm den 9. desember 1949. Lindgren hadde ikke vært involvert i manuskriptarbeidet, som er utviklet ut over handlingen i bøkene. Hensikten var å skrive inn roller for tidens kjendiser fra nordisk showbiz.Jens Andersen. Astrid Lindgren, denne dagen - et liv. Cappelen Damm, 2015. ISBN 9788202483753 Her finnes blant annet et ungt kjærlighetspar, Birgit og Magnus. Lindgren likte ikke den ferdige filmen, og den styrket hennes beslutning om å ha bedre kontroll over bruken av egne verk.

Handlingen
Innledningsvis skildrer filmen den etter hvert velkjente fortellingen om hvordan Pippi flytter inn i Villa Villekulla, blir kjent med Tommy og Annika og inviterer dem inn for å spise pannekaker. Senere får Pippi besøk av tyvene Dunder-Karlsson og Blom, som er ute etter Pippis gullmynter. Men de klarer ikke å hamle opp med verdens sterkeste jente.

I neste sekvens gjør Pippi et mislykket forsøk på å begynne på skolen for å kunne få ferie akkurat som Tommy og Annika. I motsetning til i filmversjonen fra 1960, dreier det seg her om sommerferie og ikke juleferie.

Deretter kommer det to politimenn for å hente Pippi til et barnehjem – men de sier at Pippi hverken får ta med apen eller hesten, og da vil hun ikke bli med dem. Det blir en ellevill jakt over hustakene i byen, inntil politimennene gir opp.

Så fjerner filmen seg fra Astrid Lindgrens originale fortelling. I helt nyskrevne scener passer Pippi deretter en grammofonforretning bare for at innehaverens datter Birgit skal kunne treffe kjæresten sin, Magnus. Pippi tester i mellomtiden hvor solide grammofonplatene i butikken er. Så dukker innehaveren opp og finner til sin bestyrtelse en butikk full av istykkerslåtte plater.

De neste scenene bygger igjen på Lindgrens bøker. Pippis pappa kommer tilbake fra de sju hav med skuta "Hoppetossa", for å hente sin datter hjem til Kurre-Kurreduttøyen. Etter et tåredryppende farvel som også er med i senere filmatiseringer, slutter filmen allikevel med at Tommy og Annika følger med Pippi til Stillehavet. Muligens kan man her ane planer på en oppfølger.

Rolleliste 
Viveca Serlachius – Pippi Langstrømpe
Benkt-Åke Benktsson – Efraim Langstrømpe, sjøkaptein, hennes far 
Tord Ganmark – Tommy 
Berit Essler – Annika, hans søster
Sigge Fürst – Valle Teodor Karlsson, som kalles Dunder-Karlsson, skurk 
Carl Reinholdz – Ville Fredrik Teodor Laban Blom, skurk 
Gustaf Lövås – politi Karlsson 
Arne Källerud – politi Larsson 
Stig Järrel – Albin Rosén, grammofonforhandler
Julia Cæsar – skolelærinne
Doreen Denning – Birgit, Roséns datter 
Michael Fant – Magnus, hennes ektemann 
Maj Larsson – ene jente i grammofonforhandler
Siv Larsson – andre jente i grammofonforhandler
Svend Asmussen – postbudet 

Musikk i filmen
Pippis vise, komponist Per-Martin Hamberg, tekst Per Gunvall, sang Viveca Serlachius, fiolin Svend Asmussen 
Schottis (Hamberg), komponist Per-Martin Hamberg, dans Viveca Serlachius, Sigge Fürst og Carl Reinholdz 
Polis-potatisgris, komponist Per-Martin Hamberg, tekst Per Gunvall, sang Viveca Serlachius 
Visan på kalaset, komponist Per-Martin Hamberg, tekst Per Gunvall, sang Viveca Serlachius 
Stycke, piano, op. 32. Frühlingsrauschen, komponist Christian Sinding, instrumental
Jon Blund den lille med paraplyn, komponist Maurice Karkoff, text Peter Lemche, instrumental 
Diddeli-Diddela-Diddelej, komponist og tekst Povel Ramel, sang Siv Larsson og Maj Larsson 
Brev från Afrika, komponist Per-Martin Hamberg, tekst Per Gunvall, sang Svend Asmussen 
Nu är det jul igen, sang Benkt-Åke Benktsson, Viveca Serlachius, Tord Ganmark og  Berit Essler
 Referanser 

 Eksterne lenker 

Kategori:Filmer fra 1949
Kategori:Pippi Langstrømpe
Kategori:Svenske barnefilmer
Kategori:Svenske familiefilmer
Kategori:Svenske filmkomedier
Kategori:Filmer basert på verk av Astrid Lindgren
Kategori:Svenskspråklige filmer